 **MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2024. gada 27. jūnijā Nr. 359**

(protokols Nr. 11, 1. p.)

**Par Madonas novada pašvaldības saistošo noteikumu Nr. 11 “****Madonas novada pašvaldības iedzīvotāju iniciatīvas projektu konkursu organizēšanas kārtība” izdošanu**

Madonas novadā spēkā ir Madonas novada pašvaldības 2022. gada 30. novembra saistošie noteikumi Nr. 45 “Madonas novada pašvaldības iedzīvotāju iniciatīvas projektu konkursu organizēšanas kārtība” (turpmāk – saistošie noteikumi Nr. 45). Saistošo noteikumu Nr. 45 izdošanas tiesiskais pamats ir likuma “Par pašvaldībām” 43. panta trešā daļa, kas paredzēja domes tiesības izdot saistošos noteikumus, lai nodrošinātu pašvaldības brīvprātīgo iniciatīvu izpildi.

2023. gada 1. janvārī stājās spēkā Pašvaldību likums, ar kura spēkā stāšanos spēku zaudēja likums “Par pašvaldībām”. Pašvaldību likuma Pārejas noteikumu 6. punktā paredzēts, ka dome izvērtē uz likuma “[Par pašvaldībām](https://likumi.lv/ta/id/57255-par-pasvaldibam)” normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam piemērojami uz likuma “Par pašvaldībām” normu pamata izdotie saistošie noteikumi, ciktāl tie nav pretrunā ar šo likumu. Pašvaldību likuma 44. panta otrajā daļā paredzēts, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.

Lai nodrošinātu pašvaldības brīvprātīgo iniciatīvu organizēt un finansiāli atbalstīt iedzīvotāju iniciatīvas, nepieciešams izdot jaunus saistošos noteikumus.

Pašvaldību likuma 46. panta trešajā daļā paredzēts, ka saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā publicē pašvaldības oficiālajā tīmekļvietnē sabiedrības viedokļa noskaidrošanai, paredzot termiņu, kas nav mazāks par divām nedēļām. Saņemtos viedokļus par saistošo noteikumu projektu pašvaldība apkopo un atspoguļo šo noteikumu projekta paskaidrojuma rakstā.

No 2024. gada 14. maija līdz 28. maijam sabiedrības viedokļa noskaidrošanai saistošo noteikumu projekts tika ievietots pašvaldības mājas lapā. Neviens priekšlikums netika saņemts.

Pašvaldību likuma 47.panta pirmajā daļā paredzēts, ka saistošos noteikumus un to paskaidrojuma rakstu izsludina, tos publicējot oficiālajā izdevumā "Latvijas Vēstnesis". Saistošie noteikumi stājas spēkā nākamajā dienā pēc to izsludināšanas, ja šajos noteikumos nav noteikts cits to spēkā stāšanās termiņš. Pašvaldība saistošos noteikumus un to paskaidrojuma rakstu nosūta izsludināšanai oficiālajā izdevumā "Latvijas Vēstnesis" triju darbdienu laikā pēc šo dokumentu parakstīšanas. Pašvaldību likuma 47. panta astotajā daļā paredzēts, ka pašvaldība var publicēt izsludinātos saistošos noteikumus arī pašvaldības informatīvajā izdevumā vai oficiālajā tīmekļvietnē, vienlaikus nodrošinot atbilstību oficiālajai publikācijai, kā arī norāda atsauci uz oficiālo publikāciju (laidiena datumu un numuru vai oficiālās publikācijas numuru, bet elektroniskajā vidē papildus pievieno saiti uz konkrēto oficiālo publikāciju).

Pamatojoties uz Pašvaldību likuma 10. panta pirmās daļas 1. punktu, 47. panta pirmo daļu, ņemot vērā 12.06.2024. Uzņēmējdarbības, teritoriālo un vides jautājumu komitejas atzinumu, atklāti balsojot**: PAR – 16** (Agris Lungevičs, Aigars Šķēls, Aivis Masaļskis, Andris Dombrovskis, Andris Sakne, Artūrs Čačka, Arvīds Greidiņš, Gatis Teilis, Gunārs Ikaunieks, Guntis Klikučs, Iveta Peilāne, Kaspars Udrass, Māris Olte, Sandra Maksimova, Valda Kļaviņa, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Izdot saistošos noteikumus Nr. 11 “Madonas novada pašvaldības iedzīvotāju iniciatīvas projektu konkursu organizēšanas kārtība”.
2. Uzdot Lietvedības nodaļai saistošos noteikumus un to paskaidrojuma rakstu triju darba dienu laikā pēc to parakstīšanas elektroniskā veidā nosūtīt izsludināšanai Latvijas Republikas oficiālajam izdevumam “Latvijas Vēstnesis”
3. Uzdot Lietvedības nodaļai saistošos noteikumus un to paskaidrojuma rakstu pēc to parakstīšanas un nosūtīšanas oficiālajam izdevumam “Latvijas Vēstnesis” nosūtīt Madonas novada Centrālās administrācijas Attīstības nodaļai publicēšanai, kas nodrošina atbilstību oficiālajai publikācijai, kā arī norāda atsauci uz oficiālo publikāciju (laidiena datumu un numuru vai oficiālās publikācijas numuru, bet elektroniskajā vidē papildus pievieno saiti uz konkrēto oficiālo publikāciju).
4. Kontroli par lēmuma izpildi uzdot veikt Madonas novada pašvaldības izpilddirektoram.

*Pielikumā: Saistošie noteikumi Nr. 11 “Madonas novada pašvaldības iedzīvotāju iniciatīvas projektu konkursu organizēšanas kārtība un paskaidrojuma raksts.*

 Domes priekšsēdētājs A. Lungevičs

*Melle 27307570*